text: Østjyder skal koge vandet indtil sidst på ugen
  10 oktober 2017 kl. 14.30
  1.800 borgere i Torsted syd for Horsens må væbne sig med tålmodighed – og fortsat koge drikkevand og vand til madlavning.
  Der er for mange bakterier i vandet, og kilden til det forurenede vand er ikke fundet. Så nu tager vandværket i Torsted nye midler i brug.
  - Vi er netop nu ved at montere et UV-filter på værket. Det dræber bakterierne i vandet, siger kasserer og sekretær på Torsted Vandværk, Knud-Erik Andersen, til TV SYD.
  Knud-Erik Andersen, kasserer og sekretær, Torsted Vandværk: "Kilden er ikke fundet endnu, så vi arbejder på højtryk. Den foreløbige tidsfrist er sidst på ugen."
  Filteret skal køre et stykke tid, og samtidig tager vandværket nye prøver og leder efter, hvor bakterierne er kommet ind.
  - Kilden er ikke fundet endnu, så vi arbejder på højtryk. Vi kan ikke fjerne kogeforbuddet, før prøverne viser, at bakterierne er væk.
  Så borgerne i Torsted må væbne sig med tålmodighed.
  - Den foreløbige tidsfrist er sidst på ugen. Så snart vi har en klarmelding på, at analyserne af vandet er i orden, og embedslægen godkender det, så sender vi besked ud til forbrugerne, slutter Knud-Erik Andersen.
  På Horsens Kommunes hjemmeside kan du se en video med anbefalinger til, hvornår du skal koge vandet.
  
  